આજે તમને નવા સ્થળે લઈ જવાના છે. આપણા વિશાળ દેશમાં પ્રવાસ સ્થળોની કમી નથી એટલે પ્રશ્ન માત્ર પસંદગીનો જ છે. આજે ક્યાં જવું તે નક્કી કરવા નકશામાં જોયું તો કેરળની નજીકના દરિયામાં ટચુકડા ટાપુઓનો સમુદ્ર અચાનક જ નજરે પડ્યો. ભારતનો નકશો લઈને બેસો અને જો નામ લખેલ ન હોય તો લાખ પ્રયત્ને પણ નજરે ન પડે તેવા નાનકડા આ ટાપુઓના સમૂહને લક્ષદ્વીપ કહે છે. નામનો અર્થ તો થાય છે ‘લાખ ટાપુઓનો સમૂહ’ પણ લક્ષદ્વીપમાં કુલ ટાપુઓ 35 છે. આ ટચૂકડા ટાપુઓ 32 ચોરસ કિલોમીટરનું કુલ ક્ષેત્રફળ ધરાવે છે. 35 ટાપુઓમાંથી માત્ર 10 ટાપુઓમાં જ માનવ વસવાટ છે અને તે પણ કુલ 65,000 વ્યક્તિઓનો એટલે અહીં કુદરતનું નિર્ભેળ સામ્રાજ્ય છે. કેરળથી 300-400 કિ.મીના અંતરે દરિયામાં સ્થિત લક્ષદ્વીપના ટાપુઓ ભારતના કિનારા કરતાં માલદીવથી વધુ નજીક છે. આ ટાપુઓની કુલ વસતીન 93 ટકા મુસ્લિમ ધર્મ પાળે છે અને તેમની મુખ્ય ભાષા મલયાલી છે.